
YE* RE  better  men, ye* re  baulder  men, 

Ye*  re  younger  menforby, 
Mair  fit  we  ken  than  aulder  men 

To  answer  Scotland's  cry. 
Yet  mony  a  chiel  that's  beld  art  grey, 

An'  trauchlirt  at  the  ploo, 
Would  fain  fling  up  his  tack  the  day 

To  face  the  frem't  wf  you. 
Gey  short  o'  breath,  but  keen  art  teuch, 

It  's  but  his  birn  o'  days 
That  hauds  him  here  by  doss  art  cleuch, 

Lythe  haughs  art  heathery  braes. 

Wi'  apron  neuks  the  lasses  dicht 

Their  weary  grutten  een, 
Art  waukirt  mithers  lie  at  nicht 

Thinkirt  o'  them  'at  's  gane; 
They're  sad  art  silent  at  their  meat, 

Saft-fittit  but  art  ben, 
But  they  can  thole,  for  they  can  greet, — 

It's  steekit  teeth  for  men. 
Art  yet  they're  liftit  up  art  prood, 

They've  reason  for  their  pride, 
Kennin'  the  onsets  ye' ve  withstood, 

The  dir dirts  ye  've  defied. 


Tak*  then  for  kain  these  s  frauds  tf  rhymes 

Fae  yont  the  shoudiri  sea, 
To  mind  ye  o'  the  Land  at  times 

That,  thanks  to  you,  is  free. 
Or,  neth  a  lift  onkent  an*  dour, 

Whaur  new  starns  rise  an*  set, 
They  may  come  in  some  antrin  *oor, 

To  help  ye  to  forget. 
An'  in  the  tongue  we  never  tine, 

In  words  as  bairns  we  spak*, 
Here*s  Scotland 's  biddin*  in  a  line, 

' Hing in  an*  haiste-ye  back* 

A  SOUGH  O'  WAR 

THE  corn  was  turnin',  hairst  was  near, 

But  lang  afore  the  scythes  could  start 
A  sough  o'  war  gaed  through  the  land 

An*  stirred  it  to  its  benmost  heart. 
Nae  ours  the  blame,  but  when  it  came 

We  couldna  pass  the  challenge  by, 
For  credit  o'  our  honest  name 
There  could  be  but  the  ae  reply. 

An'  buirdly  men,  fae  strath  an'  glen, 

An'  shepherds  fae  the  bucht  an'  hill, 
Will  show  them  a',  whate'er  befa', 
Auld  Scotland  counts  for  something  still. 

Half-mast  the  castle  banner  droops, 

The  Laird's  lament  was  played  yestreen, 
An'  mony  a  widowed  cottar  wife 

Is  greetin'  at  her  shank  aleen. 
In  Freedom's  cause,  for  ane  that  fa's, 

We  '11  glean  the  glens  an'  send  them  three 
To  clip  the  reivin'  eagle's  claws, 

An'  drook  his  feathers  i'  the  sea. 

For  gallant  loons,  in  brochs  an*  toons, 
Are  leavin'  shop  an'  yard  an'  mill, 

A'  keen  to  show  baith  friend  an'  foe, 
Auld  Scotland  counts  for  something  still. 

The  grim,  grey  fathers,  bent  wi'  years, 

Come  stridin'  through  the  muirland  mist, 
Wi'  beardless  lads  scarce  by  wi'  school 

But  eager  as  the  lave  to  list. 
We  've  fleshed  o'  yore  the  braid  claymore 

On  mony  a  bloody  field  afar, 

But  ne'er  did  skirlin'  pipes  afore 

Cry  on  sae  urgently  to  war. 

Gin  danger  's  there,  we  '11  thole  our  share, 
Gie  's  but  the  weapons,  we  've  the  will, 
Ayont  the  main,  to  prove  again 

Auld  Scotland  counts  for  something  still. 

WHA  BARES  A  BLADE  FOR 
SCOTLAND? 

WHA  bares  a  blade  for  Scotland  ?  she  's  needin' 

ye  sairly  noo, 
What  will  ye  dae  for  Scotland  for  a'  she  has 

dane  for  you  ? 
Think   o'  the    auld-time   slogans,  the  thread 

runnin'  throu'  your  plaid, 
The    cairns    o'    the    Covenanters    whaur    the 

martyrs'  banes  are  laid ; 
Ay,  the  faith  o'  your  godly  fathers,  is  it  naething 

to  you  the  day  ? 
Wha  bares  a  blade  for  Scotland  ?    noo  is  the 

time  to  say. 

Whaur  are  the  bairns  she  sheltered,  the  sons 

she  was  laith  to  lose  ? 
When  they  wandered  awa'  on  the  ootwith  roads, 

whaurever  their  fancy  chose ; 
Are  ye  crowdin'  the  tramps  an'  troopers,  beatin' 

hame  wi'  your  hearts  a-throb  ? 
Or  speakin'  as  big  as  ever, — but  nae  throwin' 

up  your  job  ? 

Ye  stand  to  the  toast  '  Wha  's  like  us  ?  '    an' 

shout  as  ye  answer  '  Nane,' 
Weel,  noo  is  the  time  to  prove  it,  i'  the  teeth  o' 

the  warl'  again. 

O  ay,  ye  said  ye  were  sorry  when  a  chiel  that 

ye  kent  was  killed, 
But  did  that  gar  ye  miss  your  mornin',  or  speir 

gin  his  place  was  filled  ? 
Ye  Ve  read  aboot  Bruce  an'  Wallace,  an'  the 

fechts  that  they  focht  langsyne, 
An'  mony  a  tale  an'  ballad  hauds  your  forbears' 

deeds  in  min'  ; 
O,  they  were  the  lads  for  Scotland,  they  stood 

for  her  staunch  an'  true, 
But  what  o'  the  bairns  that 's  comin',  will  they 

say  the  same  o'  you  ? 

Ye  ken  o'  your  country's  story,  is  this  then  to 

end  it  a'  ? 
Ye  are  heirs  o'  her  auncient  glory,  can  ye  see  sic 

a  fate  befa'  ? 
Can  ye  look  on  her  purple  heather,  her  hills  an' 

her  howes  o'  fame, 
An'  find  but  a  shamefu'  tether  that  keeps  ye 

content  at  hame  ? 

Gin  Death  be  the  price  o*  Freedom,  Death  *s 

little  eneuch  to  pay  ; 
Wha  bares  a  blade  for  Scotland  ?    her  back  's 

at  the  wa'  the  day. 

TO  THE  HIN'MOST  MAN 

THE  mist  creeps  up  roun'  the  hillside  sheilins, 

The  snaw  lies  deep  on  the  distant  Bens, 
November  skies  in  the  wintry  Hielans 

Hang  dull  an*  grey  owre  the  lanely  glens. 
But  still  I  trow  fae  the  clachans  yonder 

The  peat  reek  curls  to  the  lift  the  same  ; 
An'  far  an'  wide  tho*  our  footsteps  wander, 
Our  hearts  still  turn  to  the  auld  Scots  Hame. 
North  or  South  as  our  Fate  may  find  us, 

East  or  Wast  as  our  Luck  may  Ian', 
Send  but  the  cry,  an'  abreist  ye  bind  us — 
Scotland  yet ! — to  the  hin'most  man. 


THE  THRAWS  O'  FATE 

HAD  I  been  born  in  auchty  instead  o'  saxty- 

three, 

Ye  wouldna  fin'  me  pu'in'  neeps  at  hame 
But  plashin'  throu'  the  boggy  haughs  in  Flanders 

owre  the  sea, 
Whaur  cairn  an'  cross  still  tell  oor  forebears' 

fame, 
An'  layin'  on  wi'  dunt  for  daud  until  the  foemen 

flee, 
Had  I  been  born  in  auchty  an'  nae  in  saxty- 

three. 


Had  Jean  ta'en  me  in  ninety  instead  o'  ninety- 
nine, 

Oor  loon  would  noo  be  auld  eneuch  to  list, 
Gin  he  was  yonner  yarkin'  on  hale-heartit  for 

the  Rhine 

I  wouldna  aye  be  thinkin'  I  was  miss't. 
An'  prood  an'  anxious  we  would  be  wi'  Donal 

in  the  line, 
Had  I  got  Jean  in  ninety  instead  o'  ninety-nine. 

Had  I  been  born  in  saev'nty  an'  wed  in  ninety- 

twa, 

The  loon  an'  me  had  sodgered  wi'  the  rest, 
To  houk  oor  trench  an'  hand  it  there  the  mauger 

o'  them  a', 

An*  mairch  an'  chairge  as  bauldly  as  the  best, 
An'  Jean  would  dicht  a  dowie  e'e  wi'  baith  her 

men  awa', 
Had  I  been  born  in  saev'nty  an'  wed  in  ninety- 

twa. 

But  I  was  born  owre  early  an'  Donal  far  owre 

late, 

Sae  we  maun  soss  awa'  amo'  the  kye  ; 
I  gang  nae  mair  to  markets,  o'  kirk  I  've  tint 

the  gait, 

At  smiddy  an'  at  mill  I  hear  the  cry 
For  men,  an'  here  I  hing  my  heid  an'   ban 

the  thraws  o'  fate, 
That  I  was  born  sae  early  an'  Donal  cam'  sae 

late. 

THE  WIFE  ON  THE  WAR 

THE  wifie  was  thrang  wi'  the  coggin'  o'  caur, 

An'  makin'  new  cheese  an'  the  yirnin'  o't, 
But  when  the  guidman  loot  a  wird  aboot  war 

She  fairly  got  on  to  the  girnin'  o't. 
'  Deil  birst  them,'  quo'  she,  '  I  would  pit  them 
in  jyle 

Oonless  they  gie  owre  wi'  the  killin'  o't, 
We  've  wan  tit  bear-meal  for  oor  bannocks  this 
fyle, 

There  's  nane  left  to  leuk  to  the  millin'  o't. 
An'  bide  ye,  ye  '11  see,  gin  this  fechtin'  hauds  on 

The  hale  quintra  side  will  be  ruein'  o't, 
There  's  nae  teucher  ley  than  oor  ain  on  the 
Don 

An'  fa 's  gyaun  to  tackle  the  plooin'  o't  ? 
They  chairge  noo  for  preens,  an'  the  merchants 
mainteen 

That  naething  but  war  is  the  rizzen  o't, 
Dyod  !   the  nation  that  winna  lat  ithers  aleen 

Deserves  a  lang  knife  in  the  wizzen  o't. 

But  it  blecks  me  to  see  fat  it  maitters  to  hiz 

Gin  Kaiser  or  Tsar  hae  the  wytin'  o't, 
Gin  the  tane  taks  a  tit  at  the  tither  chiel's 

niz 

Need  we  hae  a  han'  at  the  snytin'  o't  ? 
Syne  see  the  fite  siller  on  papers  ye  spen', 

The  time  that  ye  connach  at  readin'  o't, 
Wi'  specs  on,  ye  hunker  for  'oors  upon  en', 

The  wark  's  left  to  me  an'  the  speedin'  o't.' 
The  aul'  man  is  kittle,  he  raise  on  the  runt — 
'  Ye  jaud,  wi'  your  tongue  an'  the  clackin' 

o't, 
Were  ye  whaur  I  wish — in  a  trench  at  the 

front — 

Nae  German  would  stamach  the  takin'  o't. 
I  tell  ye,  ye  beesom,  oonless  'at  oor  loons 
Got  yonner  can  gie  them  a  lickin'  o't, 
They  '11  Ian'  i'  their  thoosans  an'  blaw  doon  oor 

toons, 

An'  start  to  the  stealin'  an'  stickin'  o't. 
Syne,  Lord  !  I  can  see  ye,  gyaun  doon  the  neep 

dreels, 

Wi'  barely  a  steek  for  the  happin'  o't, 
An'  a  lang  soople  sodger  that 's  hard  at  your 

heels 
Wi'  a  dirk  i'  your  ribs  for  the  stappin'  o't. 

They  '11  nail  your  twa  lugs  to  the  muckle  mill 
door, 

Like  a  futtrat  that 's  come  to  the  skinnin' 

o't, 

An'  thraw  your  deucks'  necks  an'  mak'  broth  o' 
your  caur — 

Pit  that  on  your  reel  for  the  spinnin'  o't.' 
'  Haud,  haud,'  quo'  the  wine,  '  ye  're  fleggin* 
us  a', 

Come  haiste  ye,  gin  that  be  the  meanin'  o't, 
Rax  doon  the  aul'  gun  fae  the  crap  o'  the  wa', 

It 's  time  ye  set  on  to  the  cleanin'  o't — 
Ye  aye  were  richt  deidly  at  doos  an'  at  craws, 

An'  skeely  at  Yeel  at  the  sheetin'  o't — 
Gie  me  syne  the  chapper,  we  '11  fell  them  in  raws, 

An'  leave  them  sma'  brag  o'  the  meetin'  o't. 
Gin  mornin'  was  come,  seen  as  ever  it 's  licht, 

Sen'  Rob  to  the  sergeant  for  dreelin'  o't, 
An'  the  deemie  will  start  wyvin'  mittens  the 
nicht, — 

I  Ve  a  stockin'  mysel'  at  the  heelin'  o't. 
An'  noo  jist  to  can  tie  oor  courage  a  bit, 

An'  haud  the  hairt  stoot  in  the  bodie  o't, 
Fesh  oot  the  black  pig,  there  's  a  drap  in  her  yet. 

An'  I  '11  get  the  teels  to  mak'  toddy  o't.' 

1915- 


FAE  FRANCE 

DEAR  JOCK — Like  some  aul'  cairter's  mear  I  'm 

foonert  i'  the  feet, 
An'  oxter-staffs  are  feckless  things  fan  a'  the 

furth  's  sae  weet, 
Sae,  till  the  wee  reid-heidit  nurse  comes  roon  to 

sort  my  bed, 
I  '11  leave  my  readin'  for  a  fyle,  an'  vreet  to  you 

instead. 


Ye  hard  the  claik  hoo  Germany  gied  France 

the  coordy  lick, 
An'  Scotlan'  preen't  her  wincey  up  an'  intill't 

geyan  quick — 
But  fouk  wi'  better  thooms  than  me  can  redd 

the  raivell't  snorl, 
An'  tell  ye  fa  begood  the  ploy  that  sae  upset 

the  worl'. 
I  ken  that  I  cam'  here  awa'  some  aucht  days 

aifter  Yeel, 

An'  never  toon  nor  fee  afore  has  shootit  me  sae 

weel; 
They  gie  me  maet,  an'  beets  an'  claes,  wi'  fyles 

an  antrin  dram — 
Come  term-time  lat  them  flit  'at  likes,  /  'm 

bidin'  faur  I  am. 
Tho'  noo  an'  than,  wi'  dreepin'  sark,  we've 

biggit  dykes  an'  dell't— 
That 's  orra  wark  ;    oor  daily  darg  is  fechtin' 

fan  we  're  tell't. 
I  full  my  pipe  wi'  bogie-rowe,  an'  birze  the 

dottle  doon, 
Syne  snicher,  as  I  crack  the  spunk,  to  think 

hoo  things  come  roon  ; 
There  's  me,  fan  but  a  bairn  in  cotts,  nae  big 

aneuch  to  herd, 
Would  seener  steek  my  nieves  an'  fecht,  than 

dook  or  ca'  my  gird, 
An'  mony  a  yark  an'  ruggit  lug  I  got  to  gar  me 

gree, 
But  here,  oonless  I  'm  layin'  on,  I  'm  seldom 

latten  be. 


As  I  grew  up  an'  filled  my  breeks,  fyow  market 
days  we  saw 

But  me  an'  some  stoot  halflin  chiel  would  swap 

a  skelp  or  twa  ; 
It 's  three  year  by  come  Can'lemas,  as  I  've 

gweed  cause  to  min', 
That  Mains's  man   an'  me  fell  oot,  an'  focht 

about  a  queyn. 
We  left  the  inn  an'  cuist  oor  quytes  ahin'  the 

village  crafts, 
An'  tho'  I  barely  fell't  him  twice  wi'  wallops 

roon  the  chafts, 
I  had  to  face  the  Shirra  for  't     Twas  byous 

hard  on  me, 
For  fat  wi'  lawyers,   drinks,  an'  fine,  it  took 

a  sax  months'  fee. 
I  would  a  had  to  sell't  my  verge,  or  smoke  a 

raith  on  tick, 
But  for  the  fleein'  merchant's  cairt,  my  ferrets 

an'  the  bick. 
Ay,  sang  !   the  Shirra  had  the  gift,  an'  tongued 

me  up  an*  doon  ; 
But  he  's  a  dummy  till  his  sin,  fan  han'lin'  oor 

platoon  ; 
Gin  's  fader  saw  his  birkie  noo,  an'  hard  the 

wye  he  bans, 
He  michtna  be  sae  sair  on  some  that  fyles 

comes  throu'  his  han's. 

Ae  mochie  nicht  he  creepit  ben  the  trench — 

it 's  jist  a  drain — 
An'  kickit  me  aneth  the  quyte  an'  cursed  me 

braw  an'  plain — 
'  Ye  eesless,  idle,  poachin'  hurb,  ye  're  lyin' 

snorin'  there, 
An'  Germans  cryin'  to  be  killed,  but  deil  a  hair 

ye  care. 
Fatever  comes  ye  're  for  the  lythe,  to  scrat,  an* 

gant  an'  drink, 
An'  dream  aboot  the  raffy  days  fan  ye  was  i' 

the  clink ; 
Ye  're  dubbit  to  the  een,  ye  slype,  ye  hinna 

focht  the  day, 
Come  on  wi'  me  an'  see  for  eence  gin  ye  are 

worth  yer  pay.' 
Man,  fan  he  spak'  sae  kindly  like,  fat  was  there 

left  for  me 
But  jist  to  answer  back  as  frank,  as  furth-the- 

gait  an'  free — 
'  Lead  on,  my  Shirra's  offisher,  gin  summons 

ye  Ve  to  ser' 
Upon  thae  billies  owre  the  loan,  I  '11  beet  ye 

I  '11  be  there  '  ! 
Syne  laden  wi'  a  birn  o'  bombs  we  slippit  throu' 

the  dark, 

An'  left  upo'  the  barbit  weer  gey  taits  o'  breek 

an'  sark  ; 
They  bummed  an'  droned  some  unco  tune  as 

we  crap  up  ;  it  raise 
Like  fae  the  laft  I  've  hard  the  quire  lift  up 

some  paraphrase. 
Ae  creeshy  gurk  that  led  the  lave  was  bessin' 

lood  an'  strang, 
Fan  something  hat  him  i'  the  kyte  that  fairly 

changed  his  sang ; 
We  henched  an'  flang,  an'  killed  a  curn,  an' 

soosh't  them  front  an'  flank, 
Like  loons  that 's  trued  the  squeel  to  stane 

young  puddocks  i'  the  stank. 


The  rippit  spread,  the  rockets  raise  ;  'twas  time 

for  hiz  to  skice, 
An'  tho'  we  joukit  as  we  ran,  an'  flappit  eence 

or  twice, 
Owre  aft  oor  pig  gaed  to  the  wall,  for  noo  we 

strack  the  day — 
Oor  brow  Lieutenant  onywye — fan  a'  in  lames 

it  lay ; 
A  bullet  bored  him  throu'  the  hochs,  it  took 

him  like  a  stane, 

An*  heelster-gowdie  doon  he  cam'  an'  brak  his 

shackle-bane : 
To  hyste  him  up  an'  on  my  back  nott  a'  my 

pith  an'  skeel, 
For  aye  he  bad'  me  lat  him  lie,  an'  cursed  me 

for  a  feel. 
'  Ging  on  an'  leave  me  here,  ye  gype,  an'  mak' 

yer  feet  yer  freen'.' 
'  Na,  na,'  says  I ;    'ye  brocht  me  here,  I  'm 

nae  gyaun  hame  my  leen.' 
He  's  little  boukit,  ay  an'  licht,  an*  I  'm  baith 

stoot  an'  swak, 
Yet  I  was  pechin'  sair  aneuch  afore  I  got  him 

back. 
They  thocht  him  fairly  throu'   at  first,   an' 

threepit  he  was  deid, 
But  it  was  naething  but  a  dwaam,  brocht  on 

by  loss  o'  bleed. 
Twas  months  afore  he  cower'd  fae  that,  an'  he 

was  missed  a  lot, 
For  fan  ye  meet  a  hearty  breet  ye  're  sorry  gin 

he  's  shot. 
His  mither  sent  a  letter  till's,  a  great  lang 

blottit  screed, 
It  wasna  easy  makin't  oot,  her  vreetin's  coorse 

to  read ; 

She  speir't  could  she  dae  ocht  for  me,  sae  I 

sent  back  a  line — 
'  Jist  bid  yer  man,  fan  neist  I  'm  up,  ca'  canny 

wi'  the  fine/ 


But  noo  to  tell  hoo  I  wan  aff  fae  dreelin',  dubs, 

an*  din, 
An'  landit  here  wi'  nocht  to  dae  but  fite  the 

idle  pin. 
Ae  foraneen  my  neiper  chap  cried — '  Loshtie- 

goshtie  guide's  ! 
The  foumarts  maun  be  caul  the  day,  they  Ve 

startit  burnin'  wydes.' 
The  reek  at  first  was  like  ye  Ve  seen,  fan  at  the 

fairmer's  biddin', 
Some  frosty  mornin'  wi'  the  graip,  the  baillie 

turns  the  midden. 
But  it  grew  thick,  an'  doon  the  win'  straucht 

for  oor  lines  it  bore, 
Till  shortly  we  were  pyoch'rin'  sair  an'  fleyed 

that  we  would  smore  ; 
An'  as  ye  never  ken  wi'  cyaurds  faur  ye  '11  be 

berried  neist, 
We  fixed  oor  baignets,  speel't  the  trench,  and 

chairged  them  in  a  breist. 

Twas  than  I  got  the  skirp  o'  shell  that  nail't 

me  i'  the  queets, 
An'  here  I  'm  hirplin'  roon  the  doors,  an'  canna 

thole  my  beets. 


Some  nichts  fan   I  Ve  been  sleepin'   ill,   an' 

stouns  gyaun  doon  my  taes, 
Aul'  times  come  reamin'  throu'  my  heid,  I  'm 

back  amo'  the  braes  ; 
Wi'  wirms  an'  wan'  I  'm  throu'  the  breem,  an' 

castin'  up  the  burn, 
Land  aye  the  tither  yallow  troot,  fae  ilka  rush 

an'  turn  : 
I  hash  the  neeps  an'  full  the  skull,  an'  bin'  the 

lowin'  nowt, 
Lythe  in  the  barn  lat  oot  for  rapes,  or  track  a 

fashions  cowt ; 
I  watch  the  leevers  o'  the  mull  swing  roon  for 

'oors  an'  'oors, 
An'  see  the  paps  o'  Bennachie  stan'  up  atween 

the  shooers ; 
Lead  fae  a  roup  a  reistin'  stirk,  that 's  like  to 

brak  the  branks, 
Or  hearken  to  the  cottar  wives  lyaug-lyaugin' 

owre  their  shanks ; 

I  join  the  dancers  on  the  buird  schottischin'  at 

the  games, 
An'  scutter  in  the  lang  forenichts  wi'  britchin, 

bit,  an'  haims ; 
Or  maybe,  cockit  on  the  shaft,  fan  cairtin'  corn 

or  bear, 
Cry  'Hie'  an'  'Wo'  an'  '  Weesh '  again  to 

guide  the  steppin'  mear. 
An'  in  the  daylicht  tee,  at  tunes,  fan  lyin'  here 

sae  saft, 
I  've  dream't,  gin  eence  the  war  was  by,  o' 

takin'  on  a  craft. 
Fan  a'thing  's  sattled  for  the  nicht  in  stable 

an'  in  byre, 
It 's  fine  to  hae  yer  ain  bow-cheer  drawn  up 

anent  the  fire, 

An'  hear  a  roch  reid-heidit  bairn,  wi'  ferny- 
tickled  nose, 
Tired  oot  an'  hungry  fae  the  closs,  come  yaum- 

merin'  for  his  brose  ; 
An'  syne  a  wife — but,  weesht !   for  here  's  my 

nurse,  the  couthy  ted, 
Come  cryin'  I  maun  dicht  my  pen,  an'  hirsle 

to  my  bed. 
Gweed  nicht ! — but  bide,  or  I  forget ;   there  's 

jist  ae  little  thing — 

Man,  could  ye  sen'  me  oot  a  trumpe  ?     I  'm 

weariet  for  a  spring. 
For,  Jock,  ye  winna  grudge  the  stamp  to  cheer 

a  dweeble  frien', 
An*  dinna  back  it '  Sandy  '  noo,  but '  Sergeant ' 

Aberdein. 

1916. 

BUNDLE  AN'  GO 

IT'S  'Bundle  an'  go,'  an'  goodbye  to  the  harrow, 

Fareweel  to  the  reaper,  the  rake  an'  the  ploo, 

I  'm  throu'  wi'  the  spaad,  an'  the  graip  an'  the 

barrow, 
An'  naething  will  ser'  me  but  sodgerin'  noo. 

Sodgerin'  noo. 
The  grieve  canna  haud  me  fae  sodgerin'  noo. 


I  'm  tired  o'  the  stable,  its  brushin'  an'  bleckin', 
O'  feein'  an'  flittin',  an'  cairtin'  my  kist, 

I  'm  weariet  o'  sawin',  an'  sievin'  an'  seckin', 
I  've  seen  my  last  lowsin',  I  'm  leavin'  to  list. 

Leavin'  to  list. 
As  soon  as  I  'm  suppered  I  'm  leavin'  to  list. 


The  snaw  's  lyin'  deep  by  the  dyke  faur  it 

driftit, 
The  Spring  fan  it  comes  will  be  cankert  an* 

weet, 
The  yokin'  half  throu'  aye  afore  the  mist 's  liftit, 

There  may  be  a  sun  but  it 's  seldom  we  see  't. 

Seldom  we  see  't. 
We  hear  o'  the  sun  but  it 's  seldom  we  see  't. 


The  lass  I  was  coortin'  has  mairriet  the  miller, 

A  dusty  dour  deevil,  as  bide  ye  she  '11  see, 
But  noo  she  's  awa'  it 's  a  savin*  o'  siller, 
Nae  mair  she  '11  get  fine  readin'  sweeties  fae 
me. 

Sweeties  fae  me. 
The  times  she  got  quarters  o'  sweeties  fae  me  ! 

I  've  focht  wi'  the  weather,  the  wark  an'  the 

weemen, 

Till  faith  I  'm  in  fettle  for  facin'  the  foe, 
An'   waukin'   or   dreamin'    I   hear   the   pipes 

screamin* 
1  Hie,  Jock,  are  ye  ready  to  bundle  an'  go  ? ' 

Bundle  an'  go. 

Wha  bides  fan  the  pipes  bid  him  '  Bundle  an' 
go'? 


WHEN  WILL  THE  WAR  BE  BY? 

'  THIS  year,  neist  year,  sometime,  never,' 
A  lanely  lass,  bringing  hame  the  kye, 
Pu's  at  a  floo'er  wi'  a  weary  sigh, 
An*  laich,  laich,  she  is  coontin'  ever 
'  This  year,  neist  year,  sometime,  never, 
When  will  the  war  be  by  ?  ' 

'  Weel,  wounded,  missin',  deid,' 
Is  there  nae  news  o'  oor  lads  ava  ? 
Are  they  hale  an'  fere  that  are  hine  awa'  ? 

A  lass  raxed  oot  for  the  list,  to  read — 

'  Weel,  wounded,  missin',  deid  ' ; 
An'  the  war  was  by  for  twa. 

DOCKENS  AFORE  HIS  PEERS 

(Exemption  Tribunal) 

NAE  sign  o'  thow  yet.    Ay,  that 's  me,  John 

Watt  o'  Dockenhill : 
We  've   had   the   war   throu'    han'    afore,    at 

markets  owre  a  gill. 
O  ay,  I  '11  sit,  birze  ben  a  bit.    Hae,  Briggie,  pass 

the  snuff ; 
Ye  winna  hinner  lang  wi'  me,  an'  speer  a  lot  o' 

buff, 
For  I  Ve  to  see  the  saiddler  yet,  an'  Watchie, 

honest  stock, 
To  gar  him  sen'  his  prentice  up  to  sort  the 

muckle  knock, 
Syne  cry  upo'  the  banker's  wife  an'  leave  some 

settin'  eggs, 
An'  tell  the  ferrier  o'  the  quake  that 's  vrang 

aboot  the  legs. 
It 's  yafa  wedder,  Mains,  for  Mairch,  wi'  snaw 

an'  frost  an'  win', 
The  ploos  are  roustin'  i'  the  fur,  an'  a'  the 

wark  's  ahin'. 

Ye  Ve  gran  yersels  an'  ken  the  tyauve  it  is  to 

wirk  a  fenn, 
An*  a'  the  fash  we  Ve  had  wi*  fouk  gyaun  aff 

afore  the  term  ; 
We  Ve  nane  to  spare  for  sojerin',  that 's  nae 

oor  wark  ava, 
We  Ve  rents  to  pey,  an'  beasts  to  feed,  an*  corn 

to  sell  an'  saw  ; 
Oonless  we  get  the  seed  in  seen,  faur  will  we  be 

for  meal  ? 
An'  faur  will  London  get  the  beef  they  leuk  for 

aye  at  Yeel  ? 
There  's  men  aneuch  in  sooters'  shops,  an'  chiels 

in  masons'  yards, 

An'  coonter-loupers,  sklaters,vrichts,  an'  quarry- 
men,  an'  cyaurds, 
To  fill  a  reg'ment  in  a  week,  withoot  gyaun 

vera  far, 
Jist  shove  them  in  ahin'  the  pipes,  an'  tell  them 

that  it 's  '  War  '  ; 
For  gin  aul'  Scotland 's  at  the  bit,  there 's  nae- 

thing  for  't  but  list. 
Some  mayna  like  it  vera  sair,  but  never  heed, 

insist. 
Bit,   feich,  I  'm  haverin'  on  like  this,  an'  a' 

I  need  's  a  line 

To  say  there  's  men  that  maun  be  left,  an'  ye  've 

exemptit  mine. 
Fat   said  ye  ?     Fatna  fouk   hae   I   enoo'    at 

Dockenhill  ? 
It 's  just  a  wastrie  o'  your  time,  to  rin  them 

throu',  but  still — 
First  there  's   the  wife — '  Pass  her,'   ye  say. 

Saul !  had  she  been  a  lass 
Ye  hadna  rappit  oot  sae  quick,  young  laird,  to 

lat  her  pass, 
That  may  be  hoo  ye  spak'  the  streen,  fan  ye  was 

playin'  cairds, 
But  seein'  tenants  tak'  at  times  their  menners 

fae  their  lairds, 
1  '11  tell  ye  this,  for  sense  an'  thrift,  for  skeel  wi' 

hens  an'  caur, 
Gin  ye  'd  her  marrow  for  a  wife,  ye  woudna  be 

the  waur. 
Oor  maiden  's  neist,  ye  Ve  heard  o'  her,  new 

hame  fae  buirdin'  squeel, 
Faur  she  saw  mair  o'  beuks  than  broth,  an' 

noo  she  's  never  weel, 
But  fan  she  's  playin'  ben  the  hoose,  there  's 

little  wird  o'  dwaams, 
For  she  's  the  rin  o'  a'  the  tunes,  strathspeys, 

an'  sangs,  an'  psalms  ; 

O'  '  Evan  '  an*  '  Neander '  baith,  ye  seen  can 

hae  aneuch, 
But  '  Hobble  Jennie '  gars  me  loup,  an'  crack 

my  thooms,  an'  hooch. 
Weel,  syne  we  hae  the  kitchie  deem,  that  milks 

an'  mak's  the  maet, 
She  disna  aft  haud  doon  the  deese,  she  's  at  it 

ear'  an'  late, 
She  cairries  seed,  an'  braks  the  muck,  an'  gies 

a  han'  to  hyow, 
An'  churns,  an'  bakes,  an'  syes  the  so'ens,  an' 

fyles  there  's  peats  to  rowe. 
An*  fan  the  maiden's  friens  cry  in,  she  '11  mask 

a  cup  o'  tay, 
An'  butter  scones,  an'  dicht  her  face,  an'  cairry 

ben  the  tray. 
She  's  big  an'  brosy,  reid  and  roch,  an'  swippert 

as  she  's  stoot, 
Gie  her  a  kilt  instead  o'  cotts,  an'  thon  's  the 

gran'  recruit. 
There  's  Francie  syne,  oor  auldest  loon,  we  pat 

him  on  for  grieve, 
An',  fegs,  we  would  be  in  a  soss,  gin  he  should 

up  an'  leave ; 
He  's  eident,  an'  has  lots  o'  can,  an'  cheery  wi' 

the  men, 

An'  I  'm  sae  muckle  oot  aboot  wi'  markets  till 

atten'. 
We  've  twa  chaps  syne  to  wirk  the  horse,  as 

sweir  as  sweir  can  be, 
They  fussle  better  than  they  ploo,  they  're  aul' 

an'  mairret  tee, 
An*  baith  hae  hooses  on  the  ferm,  an'  Francie 

never  kens 
Foo  muckle  corn  gyangs  hame  at  nicht,  to 

fatten  up  their  hens. 
The  baillie  syne,  a  peer-hoose  geet,  nae  better 

than  a  feel, 
He  slivvers,  an'  has  sic  a  mant,  an'  ae  clog-fit 

as  weel ; 
He  's  barely  sense  to  muck  the  byre,  an'  cairry 

in  the  scull, 
An'  park  the  kye,   an'   cogue  the  caur,   an' 

scutter  wi'  the  bull. 
Weel,  that 's  them  a' — I  didna  hear — the  laadie 

i'  the  gig  ? 
That 's  Johnnie,  he  's  a  littlan  jist,  for  a'  he 

leuks  sae  big. 
Fy  na,  he  isna  twenty  yet — ay,  weel,  he 's 

maybe  near  't ; 
Owre  young  to  lippen  wi'  a  gun,  the  crater 

would  be  fear't. 

He  's  hardly  throu'  his  squeelin'  yet,  an'  noo  we 

hae  a  plan 
To  lat  him  simmer  i'  the  toon,  an*  learn  to 

mizzer  Ian*. 
Fat  ?    Gar  him  list  1    Oor  laadie  list  ?     'Twould 

kill  his  mither,  that, 
To  think  o'  Johnnie  in  a  trench  awa'  in  fat- 

ye-ca't  ; 
We  would  hae  sic  a  miss  at  hame,  gin  he  was 

hine  awa', 
We'd  raither  lat  ye  clean  the  toon  o'  ony  ither 

twa; 
Ay,  tak  the  wife,  the  dother,  deem,  the  baillie 

wi'  the  mant, 
Tak'  Francie,  an'  the  mairret  men,  but  John 

we  canna  want. 
Fat  does  he  dee  ?     Ye  micht  as  weel  speir  fat  I 

dee  mysel', 
The  things  he  hasna  time  to  dee  is  easier  to 

tell; 
He  dells  the  yard,  an'  wi'  the  scythe  cuts  tansies 

on  the  brae, 
An'  fan  a  ruck  gyangs  throu'  the  mull,  he  's 

thrang  at  wispin'  strae, 
He  sits  aside  me  at  the  mart,  an'  fan  a  feeder 's 

sell't 

Taks  doon  the  wecht,  an'  leuks  the  beuk  for  fat 

it 's  worth  fan  fell't ; 
He  helps  me  to  redd  up  the  dask,  he  taks  a  han' 

at  loo, 
An*  sorts  the  shalt,  an'  yokes  the  gig,  an'  drives 

me  fan  I  'm  fou. 
Hoot,  Mains,  hae  mind,  I  'm  doon  for  you  some 

sma'  thing  wi'  the  bank  ; 
Aul'  Larickleys,  I  saw  you  throu',  an'  this  is 

a'  my  thank ; 
An'  Gutteryloan,  that  time  ye  broke,  to  Docken- 

hill  ye  cam* — 
1  Total  Exemption.'    Thank  ye,  sirs.     Fat  say 

ye  till  a  dram  ? 

March  1916. 

AT  THE  LOANIN'  MOU' 

THE  tears  were  drappin'  fae  baith  her  een, 
When  I  was  sayin'  '  Goodbye '  the  streen, 
An'  we  baith  were  wae  as  we  weel  micht  be, 
The  wife  at  the  mou'  o'  the  loan  an'  me. 

Yet  what  could  I  do  at  a  time  like  this 
But  lift  her  chin  for  a  pairtin'  kiss, 
An'  leave  her  to  look  to  the  bairns  an'  kye, 
An'  warsle  her  lane  till  the  war  was  by  ? 

Wi'  the  country  cryin*  for  mair  to  come, 
What  man  could  bide  at  the  lug  o'  the  mm, 
Or  sleep  upon  feathers  or  caff  for  shame 
To  think  he  was  lyin'  sae  saft  at  hame  ? 

What  scaith  may  come  man  canna  foresee, 
But  naething  waur  can  a  mortal  dree 
Than  leavin'  a  wife  at  a  time  like  noo, 
Greetin'  her  lane  at  the  loanin'  mou'. 

LAT'S  HEAR  THE  PIPES 

LAT  's  hear  the  pipes.    When  Daavit  soothed 

the  king 

An'  thoomed  the  harp,  an'  flang  aside  the  sling, 
Baith  Saul  an'  Psalmist  had  come  better 

speed 

Wi'  some  brisk  port  upo'  the  chanter  reed, — 
The  lad's  brogue  beatin'  to  the  dirlin'  spring. 

A  mither's  diddlin',  till  her  bairn  can  bring 
The  sleep  that  flees  fae  fussle,  trumpe  or  string, 
But  gin  ye  'd  heeze  the  hert,  an'  stir  the  bleed, 
Lat  's  hear  the  pipes. 

Nae  liltin'  lasses  gar  the  gloamin's  ring, 

Auld  men  an'  frail  maun  face  the  furth's  on- 

ding 

At  scythe  an'  ploo,  for  mony  a  lad  lies  deid 
Whaur  nae  Scots  divot  kindly  haps  his  heid. 
In  dowie  days,  when  few  hae  hert  to  sing, 
Lat 's  hear  the  pipes. 

HAIRY  HEARS  FAE  HAME 

The  aul'  man  starts,  gey  grumlie  as  ye  see, 
Syne  the  gweed-wife  taks  haud  an'  cairries  on, 

Mary,  the  neiper  lass  pits  something  tee, 
An'  last  comes  Sandy — he  's  a  nickum  thon. 


The  Aul'  Man. 

There  's  naething  new,  excep'  that  ye  're  awa* ; 

Fae  year  to  year  it 's  aye  the  same  aul'  thing, 
Up  to  the  gartens  twa-three  months  in  snaw, 

Syne  rivin*  win's  that  tirr  the  byres  in  Spring  ; 
A  caul'  coorse  Simmer,  only  gweed  for  girse, 

An'  Hairst  is  on  ye  or  ye  hardly  ken ; 
Rent  day  an'  reekin'  rucks  set  up  your  birss, 

An*  there  ye  are  amo'  the  snaw  again. 


Roon  rowes  the  sizzens,  Life  rowes  roon  the 
same; 

A  bairn  is  born,  is  spean't  an'  into  breeks, 
Wydes  throu'  the  carritches,  an'  leavin'  hame 

Fees,  an'  afore  his  feerin's  straucht,  he  seeks 

A  cottar  hoose  to  baud  as  daft  a  queyn  ; 

He  dargs  an'  stairves  ;  a  hoast  brings  on  the 

en', 
An'  comin'  fae  the  fun'ral  some  day  syne, 

Ye  hear  the  howdie's  on  the  go  again. 

The  Gweed-wife. 

Ye  ken  your  father,  never  heed  him,  Hairy, 

He  vreets  like  that  to  hod  his  kindly  hert ; 
Fan  he  was  cairryin'  on  the  nicht  wi'  Mary, 

It  micht  hae  been  yoursel',  for  a'  the  airt. 
He  sat  an'  dried  his  nepkin  there  an'  jokit, 

An'  aye  as  gweed's  he  gied  she  gar't  him  tak', 
But,  fegs,  she  got  the  reid  face  fan  he  yokit 

To  speer  aboot  her  plans  fan  ye  cam'  back. 

An'  ilka  day  afore  he  taks  his  denner, 

He  's  doon  the  closs  to  see  if  Postie  's  come, 
An'  brawly  we  can  tell  ye  fae  his  menner 

Foo  things  are  gyaun  atween  the  sea  an' 

Somme. 
Upo'  the  bed-lids  i'  the  ben,  wi'  batter 

He  's  stucken  maps,  a'  jobbit  owre  wi'  flags, 
An'  gin  the  Gordons  gar  the  Germans  scatter, 

Ye  'd  think  he  'd  deen  't  himsel',  the  wye  he 
brags. 

Mary  the  Lass. 

My  sodger  laad,  set  on  till't  by  your  mither, 

I  'm  eekin'  oot  her  letter  wi'  a  line, 
Till  Sandy's  free  to  see  me  throu'  the  heather, — 

He  's  never  sweer  to  convoy  '  Hairy's  queyn.' 
Your  father's   creepin'   doon,  but  aye  keeps 
cheery, 

An'  tyauves  awa',  fae  mornin'  on  till  mirk ; 
Lang-lies  are  nae  for  him,  hooever  weary, 

Nae  winner  fyles  he  's  gantin'  i'  the  kirk. 

Your  mither  wyves,  to  haud  her  aff  the  thinkin', 

The  sheath  is  seldom  fae  her  apron  string, 
But  shank 's  ye  like,  it 's  nae  like  men  wi' 
drinkin', 

It  disna  ease  the  hert  nor  sorrow  ding. 
There  's  only  ae  thing  ilka  day  that  maitters, 

An'  that 's  gin  ony  news  has  come  fae  you  ; 
An',  O  my  laad,  there 's  bits  fyles  in  your  letters 

I  'd  gie  a  lot  to  get  by  wird  o'  mou'. 

Sandy — a  nickum  thon. 

Hairy,  ye  beggar,  fegs  an'  ye  're  the  buckie, 
Bidin'  awa'  sae  lang, — but  ach  !   we  ken 

The  aul'est  sons  are  aye  the  anes  that 's  lucky, 
They  aye  come  first,  an'  get  the  far'est  ben. 

Here  's  me,  that 's  cairryin'  on  the  ferm  an' 

wirkin', 

An*  a'  I  get  for  that 's  my  claes  an*  kail, 
While  ye  're  oot  there,  jist  sheetin*  guns  an' 

dirkin', 
An'  riftin'  owre  your  raffy  beef  an'  ale. 

Come  hame,  min ;  sattle  doon  an'  mairry  Mary, — 
Oonless  ye  're   lair't  in   some   saft  bog  in 

France ; 

We  hear  ye  're  pushin'  on,  but  are  ye,  Hairy  ? 
It 's  time  they  gied  hiz  younger  chaps   a 

chance. 
At  onyrate,  to  shame  the  coordy  footers, 

That  winna  list,  fooever  great  the  need, 
Sen'  something  hame,  to  show  them  at  the 

scoter's, — 
A  weel-cloured  German  helmet  or  a  heid. 


FURTH  AGAIN 

YE  'RE  hardly  hame  till  furth  again 

It 's  buckle  the  brogues  an'  fare 
To  the  wearimost  ends  o'  the  earth  again, 

An'  the  wark  that  is  waitin'  there. 
Ye  are  keen  to  gang,  but  it 's  lane  an'  lang 

Lies  ever  the  ootwith  track, 
An'  it 's  guid  to  mind  there  are  frien's  behind 

Aye  wishin'  ye  weel, — an'  back. 

Antrin,  occasional. 

Back  it,  address  it. 

Baillie,  cattleman. 

Batter,  paste. 

Bed-lids,  doors  of  box-bed. 

Beet,  bet. 

Beld,  bald. 

Bessin',  singing  bass. 

Bick,  bitch. 

Bim,  burden. 

Birss,  bristles. 

Birze,  squeeze. 

Bleck,  bleckin',  black,  blacking. 

Boukit,  large,  bulky. 

Bow-cheer,  armchair. 

Branks,  halter. 

Breet,  brute. 

Britchin,  portion  of  harness. 

Broke,  became  bankrupt. 

Bucht,  a  sheep  or  cattle-fold. 

Buckie,  refractory  or  mischievous  person. 

Buff,  nonsense. 

Bayous,  exceedingly,  out  of  the  common. 

Caff,  chaff. 

Can,  ability. 

Cankert,  ill-humoured,  fretful. 

Cantle,  to  lift  or  brighten  up. 

Camtches,  catechism. 

Caur,  calves. 

Chafts,  chops. 

Chopper,  beetle  for  mashing  potatoes. 

Claik,  gossip. 

Cleuch,  narrow  glen,  ravine. 

Clog-fit,  club-foot. 

Coggin',  feeding  from  the  cog  or  wooden  pail. 

Connach,  to  waste,  to  destroy. 

Coordy-lick,  coward's  blow. 

Cotts,  petticoats. 

Crap  o'  the  wa',  highest  part  of  an  inside  wall. 

Creeshy,  greasy. 

Curn,  a  quantity  of  indefinite  size  or  number. 

Cyaurd,  tinker,  sturdy  beggar. 

Darg,  a  day's  work. 

Daud,  a  heavy  blow. 

Deese,  a  long  wooden  settle. 

Dell't,  dug. 

Diddlin',  singing  in  a  low  tone  without  words. 

Ding,  a  blow,  to  dash  down. 

Dirdin',  onslaught. 

Dook,  bathe. 

Dottle,  the  unconsumed  tobacco  remaining  in  a  pipe. 

Dreels,  drills. 

Dubbit,  muddied. 

Dunt,  a  blow. 

Dwaam,  a  faint. 

Dweeble,  weak. 

Eekin',  adding  to. 

Feerin',  the  furrow  drawn  out  to   mark  the  '  rigs 
before  ploughing  the  whole  field. 

Pegs,  an  interjection ;  used  for  '  faith.' 

Fell't,  knocked  down. 

Ferny-tickled,  freckled. 

Ferrier,  farrier,  veterinary  surgeon. 

Fife  the  idle  pin,  a  way  of  passing  time. 

Fleggit,  frightened. 

Fleyed,  frightened. 

Foonert,  foundered,  broken  down. 

Footers,  a  term  of  contempt. 

Foumart,  polecat. 

Frem't,  strangers ;  foreigners. 

Furth,  forth,  the  open  air. 

Fussle,  whistle. 

Futtrat,  weasel. 

Fyle,  while. 

Gant,  yawn. 

Geet,  child. 

Girnin',  snarh'ng. 

Girse,  grass. 

Graip,  three  or  four-pronged  fork  used  in  farming. 

Grumlie,  fault-finding. 

Gurk,  a  fat  short  person. 

Gype,  a  fool. 

Haims,  curved  pieces  of  iron  attached  to  horse's  collar. 

Hale  an'  fere,  whole  and  entire. 

Heelster-gowdie,  heels  over  head. 

Heexe,  to  lift,  to  exalt. 

Henched,  to  launch  missiles  by  striking  the  hand  against 

the  thigh. 

Hirsle,  to  move  with  grazing  or  friction. 
Hix,  us. 
Hoast,  cough. 
Hochs,  lower  part  of  thighs. 

Howdie,  midwife. 

Howes,  hollows. 

Hunker,  to  squat  on  the  haunches. 

Hurb,  a  term  of  contempt. 

Hyow,  hoe. 

Jobbit,  pricked. 
Jyle,  gaol. 

Kain,  rent  paid  in  kind. 
Kittle,  excitable,  quick-tempered. 
Knock,  clock. 
Kyte,  belly. 

Laich,  low. 

Lair't,  stuck  in  mud. 

Ley,  grass  land. 

Loan,  piece  of  uncultivated  land  about  a  homestead. 

Low  sin',  leaving  off  work. 

Lyaug,  gossip. 

Lylhe,  shelter. 

Mant,  stutter. 
Mask,  to  infuse  tea. 
Mauger,  in  spite  of. 
Mochie,  muggy. 
Mornin',  morning  dram. 
Mou',  mouth. 

Neipev,  neighbour. 
Nickum,  mischievous  boy. 

On-ding,  a  heavy  fall  of  rain  or  snow. 
Oxter-staffs,  crutches. 

Pechin',  panting. 

Peer-hoose,  work-house. 

Pig,  earthenware  jar. 

Ploy,  escapade. 

Port,  a  lively  tune  on  the  bagpipes. 

Pu'in',  pulling. 

Pyoch'rin',  coughing. 

Quake,  heifer. 
Quests,  ankles. 
Queyn,  young  woman. 
Quyte,  coat. 

Raffy,  plentiful. 
Raith,  quarter  of  a  year. 
Raxed,  stretched. 
Reistin',  restive. 
Rippit,  uproar. 
Roch,  rough. 
Roustin',  rusting. 
Rowe,  roll. 
Runt,  withered  hag. 

Shackle-bane,  wrist-bone. 

Shank,  knitting,  to  knit. 

Sheath,  holder  for  needles  during  knitting. 

Shoudin' ,  swinging. 

Skice,  to  run  off  quickly. 

Skull,  a  wicker  basket. 

Slype,  worthless  fellow. 

Smore,  smother. 

Snorl,  a  difficulty. 

Snytin',  blowing  the  nose  with  finger  and  thumb. 

Soosht,  punished. 

Sooter,  cobbler. 

Soss,  a 

Sough,  rumour,  sound  of  wind. 

Spring,  a  tune. 

Squeel,  school. 

Stank,  pond,  ditch. 

Steek,  stitch. 

Stroud,  senseless  silly  song. 

Stucken,  stuck. 

Swak,  supple. 

Sweeties,  readin',  conversation  lozenges. 

Sweir,  lazy. 

Tack,  lease. 

Taits,  locks,  small  portions. 

Teels,  tools. 

Teuch,  tough. 

Thow,  thaw. 

Thraw,  twist. 

Threepit,  insisted. 

Trauchlin',  draggling. 

Trued,  played  truant. 

Trumpe,  Jew's  harp. 

Tyauve,  a  struggle. 

Verge,  watch  with  verge  movement. 

Warsle,  to  wrestle,  to  strive. 

Wastrie,  a  waste. 

Wydes,  weeds. 

Wytin't  blame. 

Wyvin',  knitting,  weaving. 

